text: Minkavlerne støtter Røde Kors for at få et godt image
  20 september 2015 kl. 13.55
  Ved dagens åbenhus-arrangement støttede minkavlerne Røde Kors med 25 kroner for hver besøgende - også for at brande minkavl.
  Søndag  var der Åbent landbrug - og dermed også åbent på flere minkfarme landet over. En af dem var i Hjerting, hvor ikke mindre end 1305 besøgende lagde vejen forbi.
  I anledning af Åbent landbrug har Copenhagen FUR, der er et andelsselskab ejet af de danske minkavlere, valgt at støtte Røde Kors med 25 kroner for hver besøgende.
  Minkavler og formand for Fyn og Sydjyllands Pelsavlerforening, Henning Christensen, lægger ikke skjul på, at støtten også handler om at pleje et til tider mindre godt image.
  - Det er klart, det er en aktiv del af vores imagepleje, at donere penge til Røde Kors, siger han til TV SYD.
  I alt blev der samlet 32.625 kroner ind til Røde Kors fra minkfarmen i Hjerting.
  